उदयपुर में 20 से 23 अगस्त तक होगा सीपीए भारत क्षेत्र सम्मेलन
लेकसिटी में जी-20 शेरपा सम्मेलन सहित कई अंतर्राष्ट्रीय और राष्ट्रीय आयोजनों के बाद अब एक और बड़ा आयोजन होने जा रहा है। उदयपुर शहर में 20 से 23 अगस्त तक 9वां सीपीए भारत क्षेत्र सम्मेलन आयोजित होने जा रहा है।
उदयपुर शहर में 20 से 23 अगस्त तक 9वां राष्ट्रमंडल संसदीय संघ (सीपीए) भारत क्षेत्र सम्मेलन आयोजित होने जा रहा है। इसमें देश की सभी विधानसभाओं के अध्यक्ष, उपाध्यक्ष, सचिव भाग लेंगे। इसमें राजस्थान के सभी सांसद व विधायक भी शिरकत करेंगे। सम्मेलन की अध्यक्षता लोकसभा अध्यक्ष ओम बिरला करेंगे। लंदन स्थित सीपीए मुख्यालय से अध्यक्ष तथा महासचिव भी भाग लेंगे। सम्मेलन के उद्घाटन एवं समापन सत्र में मुख्यमंत्री का कार्यक्रम भी प्रस्तावित है। जिला कलेक्टर अरविन्द पोसवाल के नेतृत्व में इसकी तैयारियां शुरू कर दी गई हैं।
9वें सीपीए भारत क्षेत्र सम्मेलन के सफल आयोजन को लेकर शुक्रवार सुबह 11 बजे राजस्थान विधानसभा के प्रमुख सचिव महावीर प्रसाद शर्मा ने जिले के चुनिंदा विभागों की बैठक ली। इस दौरान जिला कलक्टर अरविन्द पोसवाल, एसपी भुवन भूषण, स्मार्ट सिटी सीईओ अपर्णा गुप्ता, जिला परिषद सीईओ सलोनी खेमका, एडीएम (प्रशासन) ओ पी बुनकर सहित अन्य अधिकारियों से उन्होंने तैयारियों को लेकर चर्चा की।
बैठक में विधानसभा के प्रमुख सचिव शर्मा ने सम्मेलन के दौरान विभागों से समन्वय तथा विधानसभा द्वारा संचालित कंट्रोल रूम में नोडल अधिकारी पदस्थापित करने, प्रतिनिधियों के साथ लाइजनिंग ऑफिसर लगाने, लाइजनिंग ऑफिसर्स की सूची मे मोबाइल नंबर विधानसभा को शीघ्र भेजने, कंट्रोल रूम के लिए चार आईएएस या आरएएस अधिकारियों का पदस्थापन करने, कॉन्फ्रेंस के बाद टूर के उपयुक्त स्थान का चयन करने, डिनर एवं सांस्कृतिक कार्यक्रम की व्यवस्था करने, मुख्य मार्गों का सौंदर्यीकरण एवं साफ-सफाई करने आदि को लेकर दिशा-निर्देश दिए।
प्रमुख सचिव शर्मा ने बैठक में सम्मेलन की सुरक्षा, प्रतिनिधियों की सुरक्षा, पायलट वाहन, सुगम यातायात, गार्ड ऑफ ऑनर, पीठासीन अधिकारियों के लिए पीएसओ लगाने, होटल एवं अन्य स्थानों पर चिकित्सा व्यवस्था, निर्बाध विद्युत आपूर्ति, हवाई अड्डे एवं रेलवे स्टेशन पर हेल्प डेस्क की स्थापना आदि को लेकर भी चर्चा की।
कलेक्टर बोले उदयपुर की टीम अनुभवी
बैठक को संबोधित करते हुए जिला कलेक्टर अरविंद कुमार पोसवाल ने प्रमुख सचिव शर्मा को विश्वास दिलाया कि उदयपुर में 9वें सीपीए भारत क्षेत्र सम्मेलन का सफल आयोजन करने के लिए प्रशासन दिन-रात मेहनत करेगा। उन्होंने कहा कि उदयपुर में अधिकारियों की कुशल टीम है जो इस आयोजन को सफल बनाएगी। बैठक में विद्युत, नगर निगम, पीडब्ल्यूडी, रेलवे, एयरपोर्ट, स्मार्ट सिटी, पुलिस, चिकित्सा, जनसम्पर्क, पर्यटन, देवस्थान आदि विभागों के अधिकारी मौजूद रहे।